Nuwe koerant vir Cradock, omstreke | News24
Nuwe koerant vir Cradock, omstreke
MEDIA24, uitgewer van Die Burger, gaan eersdaags 'n gratis plaaslike koerant op Cradock, Middelburg en omstreke publiseer om vars, plaaslike nuus elke week aan die gemeenskappe van dié gebied te bring.
Volgens Tasmia Ismail, hoofbestuurder van Die Burger in die Oos-Kaap en EP Media, sal die eerste uitgawe van die kontreikoerant, die Mid-Karoo Express, op Donderdag 5 Oktober vanjaar die lig sien. Dit is net 'n dag voor die gewilde Visrivier-kanomarathon op Cradock wegspring.
"Altesame 12 000 eksemplare van die Mid-Karoo Express sal elke week op 'n Donderdag versprei word op dorpe soos Cradock, Middelburg, Somerset-Oos, Cookhouse, Bedford, Adelaide en Fort Beaufort," het Ismail gesê.
"Dit is gratis koerante en gee aan mense van die gebied die geleentheid om al hul plaaslike nuus te lees. EP Media bring reeds agt baie suksesvolle plaaslike koerante aan die mense van die Oos-Kaap. Twee van die koerante, PE Express en UD Nuus, is vanjaar onderskeidelik 34 en 46 jaar oud. Twee nuwe koerante is ook sedert Februarie verlede jaar op Queenstown en King Wil­liam's Town begin, en is baie goed in daardie gemeenskappe ontvang.
"Die Cradock- en Middelburg-gebied is die enigste gebied in die Oos-Kaap waar Media24 nog nie 'n gratis plaaslike koerant gepubliseer het nie. Die belangstelling wat ons reeds van adverteerders ontvang het, is 'n goeie aanduiding dat daar 'n groot behoefte aan so 'n koerant vir die gemeenskap is," het Ismail gesê.
Volgens die koerant se redakteur, Bettie Giliomee, sal die Mid-Karoo Express nie net 'n bron van plaaslike nuus vir die gemeenskap wees nie, maar ook leesstof van goeie gehalte gratis bring aan mense wat nie altyd in staat is om vir leesstof te betaal nie.
Die Mid-Karoo Express se redaksionele inhoud sal onder meer skole-, munisipale, sport- en motornuus insluit. Daar sal ook veral gefokus word op landbounuus, asook profielstories oor plaaslike mense. Die inhoud sal Afrikaans en Engels wees.
Die verspreidingsyfers van EP Media se plaaslike koerante word deur die gerekende, onafhanklike Audit Bureau of Circulations (ABCs) geverifieer.
Vir redaksionele navrae, bel Bettie Giliomee by 041 503 6057 of stuur e-pos aan elizabethg@media24.com. Vir advertensienavrae, bel Tasmia Ismail by 041 503 6013 of stuur e-pos aan tasmia.ismail@opkoerante.co.za.